# 

На основу члана 52. Пословника Народне скупштине Републике Српске („Службени гласник Републике Српске“, број 66/20) Одбор за ревизију је на својој Осмој сједници, одржаној 28. октобра 2024. године, усвојио

**З А П И С Н И К**

**са Пете сједнице Одбора, одржане 21. децембра 2023. године**

Мирјана Орашанин, предсједник Одбора, отворила је сједницу у 15.10 часова.

Сједници одбора су присуствовали и: Срђан Мазалица, Небојша Вукановић, Страхиња Башевић, Биљана Петковић и Саша Грбић, чланови Oдбора.

Сједници нису присуствовали: Зоран Кокановић, Саша Грбић, Предраг Нешић и Драган Галић, чланови Одбора.

Сједници су присуствовaли и: Јово Радукић, главни ревизор, Гордана Латиновић, замјеница директора ЈЗУ „Болница Градишка“, Александар Јовановић, в. д. директорa Дома здравља у Сребреници, Маринко Царић и Борка Каурин, представници бивших радника „Космоса“ а. д. Бања Лука.

Од акредитованих субјеката сједници су присуствовали: Селена Ратковић, представница Синдиката финансијских организација и Жељко Нинковић, представник Центара цивилних иницијатива.

За сједницу је предложен

Д Н Е В Н И Р Е Д

1. Усвајање записника са Четврте сједнице Одбора;
2. Разматрање извјештаја о проведеној финансијској ревизији ЈЗУ „Болница Градишка“ за период 1. 1 – 31. 12. 2022. године (РВ053-23);
3. Извјештај о проведеној финансијској ревизији ЈЗУ „Дом здравља Сребреница“ за период 1. 1 – 31. 12. 2022. године (РВ040-23);
4. Извјештај о накнадном прегледу провођења препорука из Извјештаја ревизије учинка: „Управљање експлоатацијама минералних ресурса и чишћењем материјала из водотока“ (РУ 006-14-НП);
5. Захтјев за ревизијом пословања „Космоса“ а. д. Бања Лука који је упутила група бивших радника „Космосa“;
6. Упућивање негативних ревизорских извјештаја на разматрање:

а) Извјештај о проведеној финансијској ревизији Лутрије Републике Српске а. д. Бања Лука за период 1. 1 – 31. 12. 2022. године (РВ054-23) и

б) Извјештај о проведеној финансијској ревизији ЈП шумарства „Шуме Републике Српске“ а. д. Соколац за период 1. 1 – 31. 12. 2020. годинe (РВ062-21);

1. Текућа питања:

а) Иницијатива да се у Програму рада Главне службе за ревизију јавног сектора Републике Српске за 2024. годину уврсти накнадни преглед провођења препорука из Извјештаја ревизије учинка „Експлоатација ријечног материјала као сегмент интегралног уређења и заштите водотока ријеке Дрине“ (РУ 005-20);

б) Обавјештење о активностима на изради Програма рада Народне скупштине Републике Српске за 2024. годину – допис предсједника Народне скупштине;

в) Информација о достављеним акционим плановима за отклањање неправилности из извјештаја финансијске ревизије у периоду 1. 1 – 1. 12. 2023. године.

Предложени дневни ред је усвојен једногласно.

**АД 1.**

Није било дискусије.

Записник са Четврте сједнице Одбора је усвојен једногласно.

**АД 2.**

Уводно образложење дао је Јово Радукић, главни ревизор.

Члановима Одбора се обратила Гордана Латиновић, замјеник директора ЈЗУ „Болница Градишка“, која их је упознала са активностима које су предузете на отклањању неправилности наведених у извјештају.

У дискусији су учествовале Мирјана Орашанин и Гордана Латиновић.

Након дискусије Мирјана Орашанин, предсједник Одбора, предложила је да се Извјештај о проведеној финансијској ревизији ЈЗУ „Болница Градишка“ за период 1. 1 – 31. 12. 2022. године, број РВ053-23, у складу са чланом 70. Пословника Народне скупштине Републике Српске („Службени гласник Републике Српске“, број 66/20) упути Народној скупштини на разматрање.

Приједлог је усвојен једногласно.

**АД 3.**

Уводно образложење дао је Јово Радукић, главни ревизор.

Након уводног образложења Александар Јовановић, в. д. директорa Дома здравља у Сребреници, упознао је чланове Одбора са активностима које су предузете на отклањању неправилности наведених у извјештају.

У дискусији су учествовали: Биљана Петковић, Александар Јовановић, Жељко Нинковић и Срђан Мазалица.

Након дискусије Мирјана Орашанин, предсједник Одбора предложила је да се Извјештај о проведеној финансијској ревизији ЈЗУ „Дом здравља Сребреница“ за период 1. 1 – 31. 12. 2022. године, број РВ040-23, у складу са чланом 70. Пословника Народне скупштине Републике Српске („Службени гласник Републике Српске“, број 66/20) упути Народној скупштини на разматрање.

Приједлог је усвојен једногласно.

**АД 4.**

Уводно образложење дао је Јово Радукић, главни ревизор.

У дискусији су учествовали Мирјана Орашанин и Јово Радукић.

Након дискусије Мирјана Орашанин, предсједник Одбора, констатовала је да је Извјештај о накнадном прегледу провођења препорука из Извјештаја ревизије учинка „Управљање експлоатацијама минералних ресурса и чишћењем материјала из водотока“, број РУ 006-14-НП, примљен к знању.

**АД 5.**

Члановима Одбора обратили су се Маринко Царић и Борка Каурин, представници бивших радника „Космоса“ а. д. Бања Лука, који су објаснили разлоге подношења захтјева за посебном ревизијом.

Јово Радукић, главни ревизор, упознао је чланове Одборе са информацијом са тиме да је уважена препорука Одбора и да ће ревизија предузећа „Космос“ а. д. Бања Лука бити у првој половини 2024. године, те да очекује да ће извјештај бити завршен до 31. јула 2024. године.

У дискусији су учествовали Небојша Вукановић и Маринко Царић.

Након дискусије представници бивших радника „Космоса“ а. д. Бања Лука Маринко Царић и Борка Каурин, одлучили су повући захтјев за посебном (хитном) ревизијом јер су сагласни да се ревизија овог предузећа обави по редовном плану активности, у првој половини 2024. године.

**АД 6.**

Мирјана Орашанин, предсједник Одбора, проширила је приједлог за упућивање негативних ревизорских извјештаја Народној скупштини на разматрање и на друге извјештаје који су у овом сазиву били на дневном реду, а то су извјештаји: Болницe Требиње, Универзитетскe болницe Фоча и Домa здравља „Васо Пелагић“ Чајниче.

У дискусији су учествовали: Жељко Нинковић, Мирјана Oрашанин, Страхиња Башевић, Срђан Мазалица, Небојша Вукановић и Јово Радукић.

Након дискусије чланови Oдбора једногласно су усвојили приједлог да се у складу са чланом 70. Пословника Народне скупштине Републике Српске („Службени гласник Републике Српске“, број 66/20) Народној скупштини упуте на разматрање и негативни извјештаји: Лутрије Републике Српске а. д. Бања Лука за период 1. 1 – 31. 12. 2022. године, број РВ054-23; Јавног предузећа шумарства „Шуме Републике Српске“ а. д. Соколац за период 1. 1 – 31. 12. 2020. годинe, број РВ062-21; Јавне здравствене установе „Болница Требиње“ за период 1. 1 – 31. 12. 2021. године, број РВ061-22; Јавне здравствене установе „Универзитетска болница Фоча“ за период 1. 1 – 31. 12. 2021. године, број РВ062-22; Јавне здравствене установе Дом здравља „Васо Пелагић“ Чајниче за период 1. 1 – 31. 12. 2021. године, број РВ078-22.

**АД 7.**

а) Једногласно je прихваћено да се упути препорука да се у Програму рада Главне службе за ревизију јавног сектора Републике Српске за 2024. годину уврсти накнадни преглед провођења препорука из Извјештаја ревизије учинка „Експлоатација ријечног материјала као сегмент интегралног уређења и заштите водотока ријеке Дрине“ (РУ 005-20).

б) Мирјана Орашанин, предсједник Одбора, упознала је чланове Одбора са дописом предсједника Народне скупштине са роком за достављање приједлога за Програм рада Народне скупштине за 2024. годину.

в) Информација је примљена к знању.

Сједница је завршена у 16.10 часова.

|  |  |  |
| --- | --- | --- |
|  |  | **ПРЕДСЈЕДНИК ОДБОРА** |
|  |  | **Мирјана Орашанин** |